text: Bjarne Corydons afløser fundet
  18 april 2016 kl. 20.03
  De socialdemokratiske medlemmer i Esbjerg Bykredsen har ved en urafstemning afgjort, hvem der skal overtage folketingskandidaturet i kredsen.
  De socialdemokratiske medlemmer valgte mandag aften den 34-årige udvalgsformand fra Esbjerg Byråd, Anders Kronborg, som partiets folketingskandidat efter Bjarne Corydon.
  To kandidater kæmpede om posten. Den 56-årige Jakob May og den 34-årige Anders Kronborg.
  Jeg tror, at det vil være muligt at sikre, at Socialdemokratiet i Esbjerg igen bliver repræsenteret på Christiansborg.
  
  287 medlemmer havde valgt at stemme i forbindelse med urafstemningen. Heraf var der 4 ugyldige stemmer. 87 stemte på Jakob May. 196 stemte på Anders Kronborg.
  - Jeg er utrolig glad, og står her med en klump i halsen, sagde Anders Kronborg til TV SYD efter afstemningen.
  Den nyvalgte kandidat tror på succes til næste folketingsvalg.
  - Jeg tror, at det vil være muligt at sikre, at Socialdemokratiet i Esbjerg igen bliver repræsenteret på Christiansborg. Det er utrolig vigtigt i forhold til den udvikling, som byen og området står over for, understreger Kronborg.
  Anders Kronborg har mere end 10 års politisk erfaring fra Esbjerg Byråd. Han har tidligere været medlem af Socialdemokratiets hovedbestyrelse. Til dagligt arbejder han som folkeskolelærer. Han har boet hele sit liv i Esbjerg. Privat bor han sammen med Helle Hestbech, som han har to børn med.
  